Broj: 711-I-1979-M-153/19-02-18

Zagreb, 15. studenog 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Maria Bratulića, općinskog načelnika Općine Sveti Petar u Šumi,** za davanjem mišljenja Povjerenstva**,** na 69. sjednici, održanoj dana 15. studenog 2019.g., daje sljedeće:

**MIŠLJENJE**

**Sukladno odredbama ZSSI-a, nema zapreke da se trgovačko društvo, u kojem je dužnosnik Mario Bratulić suvlasnik poslovnih udjela i u kojem je upravljačka prava na temelju istih udjela prenio na povjerenika, javi na natječaj koje provodi Agencija za plaćanja u poljoprivredi, ribarstvu i ruralnom razvoju radi dodjele sredstava iz europskih fondova u okviru Mjera ruralnog razvoja.**

Obrazloženje

Zahtjev za davanjem mišljenja Povjerenstva podnio je dužnosnik Mario Bratulić, općinski načelnik Općine Sveti Petar u Šumi. U knjigama ulazne pošte zahtjev je zaprimljen pod poslovnim brojem 711-U-3769-M-153/19-01-4, dana 8. studenoga 2019.g., povodom kojeg se vodi predmet broj: M-153/19.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Mario Bratučić obnaša dužnost općinskog načelnika Općine Sveti Petar u Šumi u mandatu 2017.-2021. Stoga je i Mario Bratučić , povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu moli mišljenje Povjerenstva može li trgovačko društvo u kojem je suvlasnik, i u kojem su upravljačka prava sukladno ZSSI-u prenesena na drugu osobu, javiti na natječaj za dobivanje EU potpora koje se raspisuju preko Agencije za plaćanja u poljoprivredi (dalje u tekstu: Agencija za plaćanja).

Navodi da bi navedeno trgovačko društvo konkuriralo za dobivanje EU potpore za mjeru 4 - Ulaganja u fizičku imovinu, podmjeru 4.2. - ulaganje u preradu, marketing i razvoj poljoprivrednih proizvoda, s namjerom da izgradi manji pogon za preradu tradicionalnih prehrambenih proizvoda u Istri. Dužnosnik pojašnjava da bi, zbog visine ulaganja i specifičnosti proizvodnje, izgradnja i funkcioniranje projekta bilo ekonomski upitno bez dobivanja potpore te je stoga potrebno konkurirati na budućim natječajima za dodjelu EU sredstava.

Povjerenstvo napominje da je člankom 16. stavkom 1. ZSSI-a propisano da dužnosnik koji ima 0,5% i više dionica, odnosno udjela u vlasništvu (kapitalu) trgovačkog društva za vrijeme obnašanja javne dužnosti mora prenijeti svoja upravljačka prava na temelju udjela u kapitalu društva na drugu osobu, osim na povezane osobe iz članka 4. stavka 5. istog Zakona ili na posebno tijelo, odnosno na povjerenika koji će glede ostvarivanja članskih prava i udjela u društvu djelovati u svoje ime, a za račun dužnosnika

.

Člankom 16. stavkom 4. ZSSI-a propisano je da za vrijeme dok su njegova upravljačka prava u trgovačkim društvima prenesena na drugu osobu ili posebno tijelo, dužnosnik ne smije davati obavijesti, upute, naloge ili na drugi način biti u vezi s tom osobom ili tijelom te time utjecati na ostvarivanje prava i ispunjavanje obveza koji proizlaze iz članskih prava u tim društvima. Dužnosnik ima pravo da ga se jedanput godišnje obavještava o stanju trgovačkih društava u kojima ima udjele.

Povjerenstvo ukazuje da članak 17. stavak 1. ZSSI-a, propisuje da poslovni subjekt u kojem dužnosnik ima 0,5% ili više udjela u vlasništvu (kapitalu) trgovačkog društva ne može stupiti u poslovni odnos s tijelom javne vlasti u kojem dužnosnik obnaša dužnost, niti smije biti član zajednice.

U natječajnim odnosno svim postupcima koje provodi Agencija za plaćanja radi dodjele sredstava prijavljenim poslovnim subjektima iz navedenih sredstava fondova Europske unije za ruralni razvoj ne sudjeluju dužnosnici jedinica lokalne samouprave, pa u tom pogledu ne može doći ni do kakve dvojbene situacije u smislu sukoba interesa dužnosnika Maria Bratulića. Ujedno, prilikom dodjele ovih sredstava, poslovni subjekt (ovdje trgovačko društvo) stupa u poslovni odnos s Agencijom za plaćanje, a ne s jedinicom lokalne samouprave na čijem području obavlja djelatnost pa u tom smislu nema zapreke u smislu citiranog članka 17. ZSSI-a.

Stoga Povjerenstvo zaključuje da, sukladno odredbama ZSSI-a, nema zapreke da se trgovačko društvo, u kojem je dužnosnik Mario Bratulić suvlasnik poslovnih udjela i u kojem je upravljačka prava na temelju istih udjela prenio na povjerenika, javi na natječaj koje provodi Agencija za plaćanja radi dodjele sredstava iz europskih fondova u okviru navedene mjere i podmjere ruralnog razvoja.

Slijedom svega navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Mario Bratulić, elektroničkom dostavom

2. Objava na internetskoj stranici Povjerenstva

3. Pismohrana